Title: Informácia o programe 37
Author: vzor
Last saved by: cyprianova
Company: MZV SR

Informácia o programe 27. valného zhromaždenia IMO 
a voľbách do rady IMO

Medzinárodná námorná organizácia (ďalej len „IMO“) sa skladá z valného zhromaždenia IMO (ďalej len „VZ IMO“), Rady IMO a piatich hlavných výborov: výboru pre námornú bezpečnosť, výboru pre ochranu morského životného prostredia, právneho výboru, výboru pre uľahčenie a zjednodušenie postupov v námornej doprave a výboru pre technickú spoluprácu. V spolupráci s uvedenými výbormi je zriadených niekoľko podvýborov pre podporu pracovných činností a technických komisií.
VZ IMO je najvyšší riadiaci orgán IMO. Skladá sa zo všetkých členských štátov a schádza raz za dva roky na pravidelných zasadnutiach, v prípade potreby je možné zvolať mimoriadne zasadnutie. VZ IMO je zodpovedné za schvaľovanie pracovného programu, schvaľovanie rozpočtu a stanovenie finančného usporiadania IMO. VZ IMO na svojich pravidelných zasadnutiach volí Radu IMO.
Rada IMO je volená VZ IMO na dvojročné obdobie, ktoré začína po jeho každom pravidelnom zasadnutí a je súčasne výkonným orgánom IMO, ktorý je zodpovedný za výkon dohľadu nad plnením pracovných činností IMO. V období medzi pravidelnými zasadnutiami VZ IMO plní Rada IMO všetky funkcie VZ IMO, s výnimkou vydávania odporúčaní členským štátom týkajúcich sa námornej bezpečnosti a ochrany morského životného prostredia, ktoré je vyhradené podľa článku 15 písm. j) dohovoru IMO len VZ IMO. 
 Ďalšie funkcie Rady IMO sú:
a)	koordinácia činnosti výkonných orgánov IMO,
b)	návrh pracovných programov a návrh rozpočtu IMO, ktoré predkladá VZ IMO,
c)	prijímanie správ a návrhov výborov a ďalších orgánov a ich predkladanie VZ IMO a členským štátom, súčasne s pripomienkami a odporúčaniami,
d)	vymenovanie generálneho tajomníka, ktorého vymenovanie podlieha schváleniu VZ IMO,
e)	uzatváranie dohôd a prijímanie rozhodnutí IMO vo vzťahu k iným organizáciám, ktoré podliehajú schváleniu VZ IMO.

Rada IMO sa skladá zo 40 členov, ktorí sú volení VZ IMO z členských štátov IMO na dvojročné obdobie:

a)	kategória „A“, ktorú tvorí desať členov, zastupujú členské štáty s najväčšou medzinárodnou námornou dopravou,
b)	kategória „B“, ktorú tvorí desať štátov s najväčším medzinárodným námorným obchodom,
c)	kategória „C“, ktorú tvorí dvadsať štátov, ktoré neboli zvolené do kategórie „A“ alebo kategórie „B“ a ktoré majú osobitné záujmy v námornej doprave.
 
Voľby do Rady IMO
 
Slovenská republika ako vlajkový štát má povinnosť riadiť sa v námornej plavbe medzinárodnými dohovormi IMO (napr. dohovorom SOLAS – bezpečnosť ľudského života na mori, dohovorom MARPOL – zabránenie znečisťovaniu mora z lodí, dohovorom STCW – dohovor o výcviku a strážnej službe námorníkov) Slovenská republika bola na základe vykonaných auditov zaradená na tzv. „bielu listinu“ štátov, ktoré sú oprávnené vydávať preukazy odbornej spôsobilosti členov posádok námorných lodí, čo je mimoriadne dôležité pre zamestnávanie slovenských občanov v zahraničných lodiarskych spoločnostiach, čo má v poslednom čase výrazne stúpajúci trend. 
Slovenská republika prezentuje svoje ekonomické výsledky v rámci IMO v podobe registrácie námorných lodí, ktoré boli postavené v Slovenských lodeniciach Komárno.
Slovenská republika má v rámci rezortu obmedzené možnosti priamo sa podieľať na práci IMO a to najmä z personálnych a finančných dôvodov. Nepriamo sa zapája formou prípravy spoločných materiálov Európskej únie pre IMO v rámci príslušných pracovných skupín. Slovenská republika nekandiduje na zastúpenie v orgánoch IMO, podporuje však prípadné kandidatúry niektorých členských krajín Európskej únie.

 

Návrh
smernice o postupe delegácie Slovenskej republiky
na rokovaniach 27. zasadnutia valného zhromaždenia IMO 

Delegácia Slovenskej republiky sa na rokovaniach 27. zasadnutia valného zhromaždenia IMO bude riadiť týmito zásadami schválenými vládou Slovenskej republiky dňa 23.11.2011.
 
              Hlavné zásady vychádzajú z nasledujúcich princípov:
 
Delegácia Slovenskej republiky bude na rokovaní postupovať v súlade so záujmami zahraničnej politiky Slovenskej republiky, bude rešpektovať záväzky  Slovenskej republiky vyplývajúce z medzinárodného práva a medzinárodných zmlúv, ktorými je Slovenská republika viazaná. Bude podporovať spoločne dohodnuté európske stanoviská formulované Európskou úniou.
 
              Delegácia Slovenskej republiky:
 
1.  	Bude podporovať pri voľbách do rady IMO kandidatúru jednotlivých krajín (s prihliadnutím na tie, ktoré diplomatickou cestou požiadali Ministerstvo zahraničných vecí SR o podporu) podľa nasledovných kritérií: podľa miery, akou príslušná krajina prispieva a zúčastňuje sa na rozvoji medzinárodnej námornej dopravy, podľa stupňa a významu vzájomnej spolupráce  so Slovenskou republikou v tejto oblasti, podľa geografického princípu a podľa úrovne vzájomných politických vzťahov. 
 
2.  	Bude podporovať všetky návrhy, ktoré budú predložené s cieľom prijatia čo najnižšieho rozpočtu s tým, aby nebola narušená základná pôsobnosť a program práce IMO v prioritných otázkach.
 
3.  	Bude usilovať o to, aby pokrok v oblasti technickej a prevádzkovej politiky bol prijateľný z hľadiska finančných a investičných možností väčšiny štátov.
 
4. 	Bude podporovať tie návrhy, ktoré budú predložené s cieľom zvýšenia bezpečnosti a efektívnosti námornej dopravy, ako aj vlastnej činnosti IMO.
 
5.  	Bude podporovať a presadzovať spoločné materiály, predložené za európsky región prostredníctvom Európskej únie.

Slovenská republika bude pri voľbách do Rady IMO podporovať kandidatúru jednotlivých štátov s prihliadnutím na tie, ktoré diplomatickou cestou požiadali Ministerstvo zahraničných vecí SR o podporu, menovite:

1)	pre kategóriu „A“:

Taliansko		znovuzvolenie v rámci kategórie „A“, 
Grécko, 
Čína			znovuzvolenie v rámci kategórie „A“,
Panama		znovuzvolenie v rámci kategórie „A“, 
Veľká Británia	znovuzvolenie v rámci kategórie „A“, 
Japonsko		znovuzvolenie v rámci kategórie „A“, 
USA			znovuzvolenie v rámci kategórie „A“.

2)	pre kategóriu „B“:

Španielsko, 
Švédsko		znovuzvolenie v rámci kategórie „B“, 
India			znovuzvolenie v rámci kategórie “B“, 
Francúzsko		znovuzvolenie v rámci kategórie “B“, 
Argentína		znovuzvolenie v rámci kategórie “B“, 
Bangladéš		znovuzvolenie v rámci kategórie “B“, 
Kanada		znovuzvolenie v rámci kategórie “B“, 
Nemecko		znovuzvolenie v rámci kategórie “B“, 
Holandsko		znovuzvolenie v rámci kategórie “B“, 
Brazília		znovuzvolenie v rámci kategórie “B“.

3)	 pre kategóriu „B“:

Austrália		znovuzvolenie v rámci kategórie „C“, 
Bahamské spoločenstvo, 
Cyprus			znovuzvolenie v rámci kategórie „C“,
Dánsko		znovuzvolenie v rámci kategórie „C“,
Indonézia		znovuzvolenie v rámci kategórie „C“, 
Libéria, 
Malajzia		znovuzvolenie v rámci kategórie „C“, 
Nigéria		znovuzvolenie v rámci kategórie „C“, 
Singapur,
Turecko, 
Belgicko,
Malta,
Čile, 
Egypt,
Filipíny		znovuzvolenie v rámci kategórie „C“, 
Mexiko		znovuzvolenie v rámci kategórie „C“, 
Peru, 
JAR,
Thajsko,
Maroko.